Sacrosanctae Dei ecclesiae in honore sanctae Trinitatis constructae in loco qui dicitur Marciniacus, ego in Dei nomine Ugo, saeculo renuncians, dedi mansum unum ad Avingum qui mihi ex paterno jure contingebat, cum omnibus appenditiis suis sicut Albericus et pater ejus tenuerunt et excoluerunt et ostenderunt mihi et fratribus nostris monachis domno Renchoni et Duranno, praesente Aia matre mea. Testes autem et monstratores hujus mansi sunt Albericus qui excolit mansum et Durannus et Rotbertus frater ejus, Adalbertus quoque vicarius. Hoc autem donum factum fuit in manu domni Duranni prioris. Testes et laudatores sunt hujus doni Girardus et Artaldus atque Gaufredus.